title: 2005/42/EB: 2004 m. gruodžio 22 d. Komisijos sprendimas, nustatantis Bendrijos poziciją dėl valdymo subjektų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl energiją taupančios raštinės įrangos ženklinimo programų koordinavimo, sprendimo dėl C priedo II dalies, kurioje nustatomos vaizduoklių specifikacijos, pakeitimo

text:
22.1.2005

               LT

               Europos Sąjungos oficialusis leidinys

               L 20/24

      KOMISIJOS SPRENDIMAS

   2004 m. gruodžio 22 d.
   nustatantis Bendrijos poziciją dėl valdymo subjektų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl energiją taupančios raštinės įrangos ženklinimo programų koordinavimo, sprendimo dėl C priedo II dalies, kurioje nustatomos vaizduoklių specifikacijos, pakeitimo
   (2005/42/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2003 m. balandžio 8 d. Tarybos sprendimą 2003/269/EB (1) dėl Jungtinių Amerikos Valstijų Vyriausybės ir Europos bendrijos susitarimo dėl energiją taupančios raštinės įrangos ženklinimo programų koordinavimo sudarymo, ypač į jo 3 straipsnio 3 dalį,
   kadangi:

               (1)

               Susitarime numatyta, kad pasikeitus rinkos sąlygoms Europos Komisija kartu su JAV EPA iš naujo įvertina susitarimo C priede išvardytos raštinės įrangos ženklinimo kvalifikacijos specifikacijas. Specifikacijos keičiamos dėl kompiuterių vaizduoklių srities raidos.

               (2)

               Bendrijos poziciją dėl specifikacijų keitimo nustato Komisija, pasitarusi su Tarybos paskirtu specialiuoju komitetu.

               (3)

               Šiuo sprendimu numatytomis priemonėmis atsižvelgiama į Europos bendrijos ENERGY STAR valdybos, nurodytos 2001 m. lapkričio 6 d. Europos Parlamento ir Tarybos reglamento (EB) Nr. 2422/2001 dėl raštinės įrangos ženklinimo apie energijos taupymą Bendrijos programos (2) 8 ir 11 straipsniuose, pateiktą nuomonę.

               (4)

               Siekdama priimti Bendrijos poziciją, Komisija pasitarė su Tarybos paskirtu specialiuoju komitetu.

               (5)

               C priedo II dalyje nustatytos vaizduoklių specifikacijos turėtų būti panaikintos ir pakeistos prie šio sprendimo pridedamomis specifikacijomis,

         PRIĖMĖ ŠĮ SPRENDIMĄ:
   Vienintelis straipsnis
   Pozicija, kurią turi patvirtinti Europos bendrija, dėl valdymo subjektų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl energiją taupančios raštinės įrangos ženklinimo programų koordinavimo, sprendimo dėl vaizduoklių specifikacijų, nustatytų susitarimo C priedo II dalyje, grindžiama pridedamu sprendimo projektu.

      Priimta Briuselyje, 2004 m. gruodžio 22 d.

            Komisijos vardu

         Jacques BARROT

            Pirmininko pavaduotojas

      (1)  OL L 99, 2003 4 17, p. 47.

      (2)  OL L 332, 2001 12 15, p. 1.

      PRIEDAS

            SPRENDIMAS

         …
         valdymo subjektų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl energiją taupančios raštinės įrangos ženklinimo programų koordinavimo dėl C priedo II dalies, kurioje nustatomos vaizduoklių specifikacijos, pakeitimo
         VALDYMO SUBJEKTAI,
         atsižvelgdami į Jungtinių Amerikos Valstijų Vyriausybės ir Europos bendrijos susitarimą dėl energiją taupančios raštinės įrangos ženklinimo programų koordinavimo, ypač į jo X straipsnio 2 dalį,

               PRIĖMĖ ŠĮ SPRENDIMĄ:
         Susitarimo C priedo II dalyje numatytos vaizduoklių specifikacijos yra panaikinamos ir pakeičiamos šio sprendimo priede nurodytomis specifikacijomis.

            Šį sprendimą, sudarytą dviem egzemplioriais, pasirašo bendrai pirmininkaujantys pirmininkai. Sprendimas taikomas nuo 2005 m. sausio 1 d.
            Pasirašyta Vašingtone, …

                  JAV aplinkos apsaugos agentūros vardu

               …

            Pasirašyta Briuselyje, …

                  Europos bendrijos vardu

               …

         Susitarimo C PRIEDO II dalis
         II.   KOMPIUTERIŲ VAIZDUOKLIŲ SPECIFIKACIJOS
         1.   Sąvokų apibrėžimai:
         A.   Kompiuterio vaizduoklis (arba vaizduoklis)
         Rinkoje parduodamas elektroninis produktas, kurį sudaro ekranas ir su juo susijusios elektroninės dalys, įmontuoti į vieną korpusą, kuris gali rodyti kompiuterio išvesties informaciją, gaunamą vienu ar keliais įvesties kanalais, tokiais kaip VGA, DVI ir (arba) IEEE 1394. Vaizduoklį paprastai sudaro elektroninis vamzdis (CRT), skystųjų kristalų ekranas (LCD) arba kitas ekrano įtaisas. Šis apibrėžimas pirmiausia taikomas standartiniams, skirtiems naudoti su kompiuteriais vaizduokliams. Kad kompiuterio vaizduoklis atitiktų reikalavimus, jo matomo ekrano įstrižainė turi būti didesnė negu 12 colių, jis turi galėti gauti energiją iš atskiro sieninio kištukinio kintamosios srovės lizdo arba baterijos bloko, parduodamo su kintamosios srovės adapteriu. Kompiuterių vaizduokliai, turintys stoties nustatymo įtaisą (imtuvą), gali atitikti ENERGY STAR reikalavimus pagal šią specifikaciją, jei jais prekiaujama ir jei jie vartotojams yra parduodami kaip kompiuterių vaizduokliai (t. y. kompiuterio vaizduoklio funkcija yra pagrindinė jų paskirtis) arba kaip dvejopo naudojimo kompiuterių vaizduokliai ir televizoriai. Tačiau produktams, turintiems stoties nustatymo įtaiso (imtuvo) ir kompiuterio funkciją, kuriais yra prekiaujama ir kurie yra parduodami kaip televizoriai, ši specifikacija nėra taikoma.
         B.   Režimas „aparatas įjungtas“ (aktyvus režimas)
         Produktas yra prijungtas prie energijos šaltinio ir rodo vaizdą. Veikiant šiuo režimu, paprastai reikia daugiau energijos negu ramybės ir „aparatas išjungtas“ režimams.
         C.   Ramybės režimas (sumažinto pajėgumo režimas)
         Mažesnio energijos sunaudojimo režimas, į kurį kompiuterio vaizduoklis persijungia gavęs nurodymus iš kompiuterio ar panaudojus kitas funkcijas. Įsijungus šiam režimui ekranas nieko nerodo ir yra sunaudojama mažiau energijos. Kompiuterio vaizduoklis į visiško darbingumo režimą „aparatas įjungtas“ grįžta gavęs signalą iš vartotojo (kompiuterio) (pvz., vartotojas pajudina pelę arba spusteli klaviatūros klavišą).
         D.   Režimas „aparatas išjungtas“ (parengties režimas)
         Mažiausio energijos sunaudojimo režimas, kurio negali išjungti (pakeisti) vartotojas ir kuris gali tęstis neribotą laiką, jei kompiuterio vaizduoklis yra prijungtas prie elektros tinklo ir naudojamas laikantis gamintojo nurodymų. Šioje specifikacijoje režimas „aparatas išjungtas“ yra apibrėžiamas kaip energijos režimas, kai produktas yra prijungtas prie energijos šaltinio, bet vaizdo nerodo, o laukia, kol, gavęs tiesioginį signalą iš vartotojo (kompiuterio) (pvz., vartotojas paspaudžia energijos tiekimo mygtuką), persijungs į režimą „aparatas įjungtas“ (1).
         E.   Režimas „aparatas visiškai išjungtas“
         Režimas, kai produkto kištukas vis dar yra įjungtas į elektros energijos tinklą, bet produktas atjungtas nuo išorinio energijos šaltinio. Šį režimą paprastai įjungia vartotojas, paspaudęs mygtuką „visiškas išjungimas“. Šioje būsenoje esantis produktas elektros nenaudoja ir paprastai išmatavus matavimo prietaisai rodo 0 vatų.
         F.   Atjungtas
         Produktas buvo išjungtas iš elektros tinklo, todėl yra atjungtas nuo visų išorinių energijos šaltinių.
         2.   Reikalavimus atitinkantys produktai
         Kad galėtų būti ženklinamas ENERGY STAR ženklu, kompiuterio vaizduoklio modelis turi atitikti 1 skyriaus A poskyryje pateiktą apibrėžimą ir toliau 3 skyriuje pateiktus specifikacijos reikalavimus. Kaip paaiškinta 1 skyriuje, ši specifikacija netaikoma kompiuterio funkcijas turintiems produktams, kuriais prekiaujama ir kurie parduodami kaip televizoriai.
         3.   Energijos taupymo specifikacijos, taikomos reikalavimus atitinkantiems produktams
         Teisė būti ženklinamiems ENERGY STAR ženklu gali būti suteikiama tik tiems 2 skyriuje išvardytiems produktams, kurie atitinka toliau nurodytus kriterijus. 1 ir 2 pakopų įsigaliojimo terminai numatyti šios specifikacijos 6 skyriuje.
         Plačiaekraniai modeliai
         Plačiaekraniams (pvz., 16:9, 15:9 ir t. t.) modeliams teisė būti ženklinamiems ENERGY STAR ženklu suteikiama, jei jie atitinka šiose specifikacijose nurodytus energijos taupymo reikalavimus. Atskirų specifikacijų plačiaekraniams modeliams nėra numatyta, todėl jie turi atitikti toliau 3 skyriaus A ir B poskyriuose nurodytus reikalavimus. Bus įvertini ir apsvarstyti būsimi pakeitimai arba paaiškinimai dėl 2 pakopos plačiaekranių modelių.
         A.   Režimas „aparatas įjungtas“ (aktyvus režimas)
         1.   1 pakopa
         Kad galėtų būti ženklinami ENERGY STAR ženklu, kompiuterių vaizduoklių modeliai turi neviršyti šio didžiausio veikiant aktyviu režimu sunaudojamo energijos kiekio: Y = 38X + 30. Y išreiškiamas vatais ir suapvalinamas iki gretimo didesnio sveikojo skaičiaus, o X – tai vaizdo elementų, užrašomų milijonais dešimtaine forma, skaičius (pvz., 1 920 000 vaizdo elementų = 1,92 mln. vaizdo elementų). Pavyzdžiui, didžiausias kompiuterio vaizduoklio, kurio skiriamoji geba yra 1 800 × 1 440 arba 2 592 000 vaizdo elementų, sunaudojamas energijos kiekis būtų: 38 (2,592) + 30 = 128,49, arba suapvalinus – 129 vatai. Didžiausi pagal šią formulę leistini įvairios standartinės skiriamosios gebos kompiuterių vaizduoklių sunaudojami energijos kiekiai nurodyti toliau 1 lentelėje.
         2.   2 pakopa
         Kad turėtų teisę būti ženklinami ENERGY STAR ženklu, kompiuterių vaizduoklių modeliai turi neviršyti šio didžiausio veikiant aktyviu režimu sunaudojamo energijos kiekio: jei X < 1 mln. vaizdo elementų, Y = 23; jei X ≥ 1 mln. vaizdo elementų, Y = 28X. Y išreiškiamas vatais ir suapvalinamas iki gretimo didesnio sveikojo skaičiaus, o X – tai vaizdo elementų, užrašomų milijonais dešimtaine forma, skaičius (pvz., 1 920 000 vaizdo elementų = 1,92 mln. vaizdo elementų). Pavyzdžiui, didžiausias kompiuterio vaizduoklio, kurio skiriamoji geba yra 1 024 × 768 (arba 0,78 mln. vaizdo elementų), būtų Y = 23 vatų, o kompiuterio vaizduoklio, kurio skiriamoji geba yra 1 600 × 1 200, būtų 28(1,92) = 53,76, arba suapvalinus – 54 vatai.
         1 lentelė
         Didžiausio 1 pakopos režimu „aparatas įjungtas“ veikiančių aparatų sunaudojamo energijos kiekio pavyzdys

                     Skiriamoji geba

                     Iš viso vaizdo elementų

                     Didžiausias 1 pakopos aparatų sunaudojamas energijos kiekis

                     640 × 480

                     307 200

                     42 vatai

                     800 × 600

                     480 000

                     49 vatai

                     1 024 × 768

                     786 432

                     60 vatų

                     1 280 × 768

                     983 040

                     68 vatai

                     1 280 × 1 024

                     1 310 720

                     80 vatų

                     1 600 × 1 024

                     1 638 400

                     93 vatai

                     1 600 × 1 200

                     1 920 000

                     103 vatai

                     1 920 × 1 200

                     2 304 000

                     118 vatų

                     1 800 × 1 440

                     2 592 000

                     129 vatai

                     2 048 × 1 440

                     2 949 120

                     143 vatai

                     2 048 × 1 536

                     3 145 728

                     150 vatų

               Kad turėtų teisę būti ženklinamas ENERGY STAR ženklu, kompiuterio vaizduoklis turi būti išbandytas pagal 4 skyriuje „Bandymų metodologija“ aprašytą procedūrą.
         B.   Ramybės režimas ir režimas „aparatas išjungtas“
         1.   1 ir 2 pakopos
         Didžiausi vaizduokliui veikiant ramybės režimu ir režimu „aparatas išjungtas“ sunaudojami energijos kiekiai nurodyti toliau 2 lentelėje. Kompiuterių vaizduokliai, galintys veikti keliais ramybės režimais (t. y. ramybės ir gilios ramybės), veikdami visais režimais, turi atitikti toliau pateikiamą ramybės režimui taikomą reikalavimą. Pavyzdžiui, kompiuterio vaizduoklis, kurio bandymo rezultatai yra 7 vatai veikiant ramybės režimu ir 3 vatai veikiant gilios ramybės režimu, neatitiks 1 pakopos reikalavimų, nes vienas iš ramybės režimų viršija 4 vatus.
         2.   Ramybės režimui taikoma išimtis
         Kompiuterių vaizduokliai, galintys automatiškai persijungti iš režimo „aparatas įjungtas“ (aktyvaus) į 1 pakopai taikomo 2 ar mažiau vatų ir 2 pakopai taikomo 1 ar mažiau vato reikalavimą atitinkantį režimą „aparatas išjungtas“ (parengties), atitinka šiuos sunaudojamo energijos kiekio reikalavimus. Kompiuterio vaizduoklio režimas „aparatas išjungtas“ (parengties) turi įsijungti per 30 minučių vartotojui neatlikus veiksmų ar per kitą laiką, apibrėžtą būsimose kompiuterių susitarimo versijose (išleistose po šiuo metu galiojančios 3.0 versijos). Vartotojui toliau pratęsus darbą (pvz., vartotojas pajudina pelę arba spusteli klaviatūros klavišą), kompiuterio vaizduoklis turi grįžti į visiško darbingumo režimą. Kitaip tariant, ramybės režimas nėra privalomas, jei kompiuterio vaizduoklis gali persijungti iš režimo „aparatas įjungtas“ (aktyvaus režimo) į režimą „aparatas išjungtas“ (parengties) ir atitinka ENERGY STAR reikalavimus, taikomus režimui „aparatas išjungtas“ (parengties).
         2 lentelė
         Energijos taupymo kriterijai, taikomi ramybės režimui ir režimui „aparatas išjungtas“ (1 ir 2 pakopos)

                     1 pakopa

                     2 pakopa

                     Ramybės režimas

                     ≤ 4 vatams

                     ≤ 2 vatams

                     Režimas „aparatas išjungtas“

                     ≤ 2 vatams

                     ≤ 1 vatui

               3.   Ramybės režimo įsijungimas
         Kompiuterio vaizduokliui veikiant ramybės režimu energijos sutaupyti galima tik tuomet, kai šis energijos taupymo režimas įsijungia. Jo įjungimą ir automatinę trukmę valdo kompiuteris; jei tikslinga (pvz., jei vaizduoklių gamintojas turi verslo ryšių su konkrečiais kompiuterių gamintojais arba jei vaizduoklių gamintojas prekiauja ir savo kompiuteriais arba produktų rinkiniais), vaizduoklių gamintojas turėtų užtikrinti, kad teisę būti ženklinami ENERGY STAR ženklu turinčių kompiuterių vaizduoklių ramybės režimai juos pristačius klientui būtų įjungti. Be to, kompiuteris turi kompiuterio vaizduoklio ramybės režimą įjungti per 30 minučių vartotojui neatlikus veiksmų arba per kitą nustatytą laiką. Jei kompiuterio vaizduoklis gali automatiškai pereiti iš režimo „aparatas įjungtas“ (aktyvaus) į režimą „aparatas išjungtas“ (parengties), laikantis ramybės režimo reikalavimų, kompiuterio vaizduoklio režimas „aparatas išjungtas“ (parengties) turi įsijungti per 30 minučių vartotojui neatlikus veiksmų arba per kitą nustatytą laiką.
         4.   Bandymų metodologija
         Pasirengimas produktų bandymams, metodologija ir dokumentacija
         Toliau aprašomuose bandymų ir matavimo metoduose daromos nuorodos į Vaizdo elektroninių standartų asociacijos (VESA) Ekranų metrologijos komiteto ir Tarptautinės elektrotechnikos komisijos (IEC) paskelbtas specifikacijas ir, kai būtina, tos gairės papildomos bendradarbiaujant su kompiuterių vaizduoklių sektoriumi sukurtais metodais.
         Reikalaujama, kad gamintojai atliktų bandymus ir patys suteiktų sertifikatus tiems produktų modeliams, kurie atitinka „ENERGY STAR“ gaires. Kompiuterių vaizduoklių modelių, kurių sandara yra tokia pat ir kurie yra tapatūs visais požiūriais, išskyrus korpusą ir spalvą, grupėms teisė būti ženklinamiems gali būti suteikiama pateikus vieno tipinio modelio bandymų duomenis. Panašiai modeliai, kurie nebuvo pakeisti arba kurie nuo modelių, kuriais buvo prekiaujama ankstesniais metais, skiriasi tik apdaila, gali turėti teisę būti toliau ženklinami nepateikus naujų bandymų duomenų, jei specifikacija nebuvo pakeista.
         Nustatomas energijos kiekis, reikalingas nuo kištukinio lizdo arba energijos šaltinio iki bandomo produkto. Vidutinis tikrasis kompiuterio vaizduoklio sunaudojamas energijos kiekis nustatomas vaizduokliui veikiant režimu „aparatas įjungtas“ (aktyviu), ramybės režimu (sumažinto pajėgumo režimu) ir režimu „aparatas išjungtas“ (parengties). Atliekant matavimus, kuriais remiantis patys gamintojai suteikia produkto modeliui sertifikatą, bandomo produkto veikimo sąlygos nuo pradžių turi būti tokios pat (pvz., sąranka ir parinktys), kaip ir klientui pristatomo produkto, išskyrus atvejus, kai vadovaujantis toliau pateikiamais nurodymais turi būti padaryti pakeitimai.
         Siekiant užtikrinti nuoseklias elektroninių produktų sunaudojamo energijos kiekio nustatymo priemones, turi būti atliekama ši procedūra, kurią sudaro trys pagrindinės dalys:

            Pasirengimas produktų bandymams ir jų sąlygos: Toliau A–H poskyriuose aprašytos bandymų aplinkos sąlygos ir matavimo procedūros, kurių turi būti laikomasi nustatant sunaudojamą energiją.

            Produktų bandymų metodologija: Režimu „aparatas įjungtas“ (aktyviu), ramybės režimu (sumažinto pajėgumo režimu) ir režimu „aparatas išjungtas“ (parengties) veikiančio vaizduoklio sunaudojamos energijos nustatymo bandymų eiga aprašyta toliau I poskyryje.

            Produktų bandymų dokumentacija: Pateikiamus reikalavimus atitinkančio produkto duomenų dokumentacijos reikalavimai yra išsamiai aprašyti toliau J poskyryje.
         Šia procedūra užtikrinama, kad bandymų rezultatams neigiamo poveikio nepadarytų išorės veiksniai ir kad būtų galima nuolat gauti tokius pat bandymų rezultatus. Gamintojai gali nuspręsti bandymo rezultatams gauti pasinaudoti savo arba nepriklausoma laboratorija. Bandymų patalpų ir rekomenduojamos bandymų įrangos pavyzdys artimiausiu laiku bus pateiktas ENERGY STAR interneto svetainėje adresu www.energystar.gov.
         Pasirengimas produktų bandymams ir jų sąlygos
         A.   Bandymų sąlygos:
         Bendrieji kriterijai

                     Elektros tinklo įtampa (2)

                     Europa:

                     230 (± 1 %) voltų k. s., 50 Hz (± 1 %)

                     Šiaurės Amerika:

                     115 (± 1 %) voltų k. s., 60 Hz (± 1 %)

                     Australija, Naujoji Zelandija:

                     230 (± 1 %) voltų k. s., 50 Hz (± 1 %)

                     Japonija:

                     100 (± 1 %) voltų k. s., 50 Hz (± 1 %)/60 Hz (± 1 %)

                     Bendra harmoninė distorsija (įtampa):

                     < 2 % bendros harmoninės distorsijos

                     Aplinkos temperatūra:

                     20 °C ± 5 °C

                     Santykinė drėgmė:

                     30–80 %

                     Pilnutinė linijos varža:

                     < 0,25 omo

               (Žr. IEC 62301 standartas „Buitiniai elektros prietaisai – Parengties būsenoje sunaudojamos energijos nustatymas“, 3.2, 3.3 dalys ir VESA Plokščio pulto ekranų matavimai (FPDM), 2.0 standartas, 301-2 skyrius).
         B.   Tamsios fotolaboratorijos sąlygos
         Atliekant matavimus, kompiuterio vaizduoklis turi būti tamsioje patalpoje. Kompiuterio vaizduoklio ekrano apšviestumas (E) vaizduokliui veikiant režimu „aparatas išjungtas“ (parengties), turi būti lygus 1,0 arba mažiau liuksų. Šviesos matavimo prietaisu (ŠMP) turėtų būti matuojama ties ekrano centrui statmenu tašku, kompiuterio vaizduokliui veikiant režimu „aparatas išjungtas“ (parengties) (žr. VESA FPDM 2.0 standartas, 301-2F skyrius).
         C.   Spalvos reguliavimo priemonės ir periferiniai įrenginiai
         Turi būti nustatytos galiojančios automatinės visų spalvos reguliavimo priemonių (atspalvis, sotis, gama spinduliavimas ir t. t.) parinktys. Prie pridėtų universalios nuosekliosios magistralės (USB) šakotuvų arba prievadų neturi būti prijungta išorinių prietaisų. Norint sumažinti ne paties ekrano sunaudojamą energijos kiekį, gali būti nustatyta mažiausiai energijos reikalaujanti integruotų garsiakalbių, televizijos stočių nustatymo įtaisų ir kt. sąranka, kurią gali nustatyti vartotojas. Norint sumažinti sunaudojamą energijos kiekį, negali būti pašalinta elektros grandinė ar imamasi kitų veiksmų, kurių negali atlikti vartotojas.
         D.   Energijos nustatymo bandymų sąlygos
         Nustatomi rekomenduojami didžiausios skiriamosios gebos CRT ekranų matmenys vaizdo elementais, naudotini esant 75 Hz vaizdo regeneravimo dažniui. Atliekant bandymus turi būti taikomas VESA diskretiškas vaizduoklių sinchronizavimas (DMT) arba naujesnis standartinis šio pramonės sektoriaus matmenų vaizdo elementais sinchronizavimas. Nustačius išbandytus matmenis, CRT vaizduoklis turi atitikti visas jo gamintojo nurodytas kokybės specifikacijas. LCD ir kitų pastovių matmenų vaizdo elementais technologijų atveju nustatomi pradiniai matmenys vaizdo elementais. Nustatomas 60 Hz lygus LCD vaizdo regeneravimo dažnis, tačiau jei gamintojas konkrečiai rekomenduoja kitą regeneravimo dažnį, tas dažnis ir nustatomas.
         E.   Energijos matavimo procedūros
         Kompiuterio vaizduoklio sunaudojamas energijos kiekis vatais nustatomas naudojant nustatytą bandymų modelį. Įkaitimo trukmė turi būti ne trumpesnė negu 20 minučių (dėl įkaitimo bandymo žr. VESA FPDM 2.0 standarto 301-2D arba 305-3 skyrių). Kiekvieno atsitiktine tvarka pasirinkto vaizduoklio sunaudojamai energijai esant 4 skyriaus A poskyryje numatytiems atitinkamai vienam ar keliems įtampos ir dažnio deriniams nustatyti turi būti naudojamas tikrasis RMS vatmetras, kurio maksimumo koeficientas yra ne mažiau kaip penki (žr. VESA standartą „Ekranų specifikacijos ir matavimo procedūros“, 1.0 versija, 1.0 redakcija, 8.1.3 skyrius). Matuojama vatais per tris minutes nusistovėjus galiai. Rodmenys laikomi nusistovėjusiais, jei rodoma galia vatais per tris minutes nekinta daugiau negu 1 % (žr. IEC 4.3.1). (Atlikdami ramybės režimu (sumažinto pajėgumo režimu) ir režimu „aparatas išjungtas“ (parengties) veikiančio modelio matavimus, gamintojai nekreipia dėmesio į įvesties sinchronizacijos signalo patikrinimo ciklą). Gamintojai naudoja kalibruotus matavimo prietaisus, galinčius nustatyti energiją vienos dešimtosios vato ar didesniu tikslumu.
         Remdamasi Europos norma 50301 (žr. BSI 03-2001, BS EN 50301:2001, Garso, vaizdo ir susijusios įrangos sunaudojamo energijos kiekio matavimo metodai, A priedas), EPA nustatė bandymo procedūrą, pagal kurią išbandyti reikalaujamų aparatų skaičius priklauso nuo pirmojo aparato bandymo rezultatų. Nustatant atitikį ENERGY STAR reikalavimams, jei išbandytas kompiuterio vaizduoklis sunaudoja ne mažiau kaip 15 % mažiau energijos (t. y. daugiau negu 15 % arba lygiai 15 %) negu numatyta ENERGY STAR specifikacijoje, veikdamas visais trimis darbo režimais (režimas „aparatas įjungtas“ (aktyvus), ramybės režimas (sumažinto pajėgumo režimas) ir režimas „aparatas išjungtas“ (parengties)), jis turi būti išbandytas tik vieną kartą. Tačiau jei išbandytas kompiuterio vaizduoklis sunaudoja iki 15 % mažiau energijos (t. y. mažiau negu 15 %) negu numatyta ENERGY STAR specifikacijoje, veikdami bet kuriuo vienu iš trijų darbo režimų turi būti išbandyti dar du vaizduokliai. Kad modelis atitiktų ENERGY STAR reikalavimus, nė vienas jo bandymų rodmuo negali būti didesnis negu nurodyta ENERGY STAR specifikacijoje. Visi bandymų rezultatai bei vidutiniai dydžiai (trijų ar daugiau rodmenų) turi būti nurodomi ENERGY STAR QPI formoje.

            Šį metodą iliustruoja toks pavyzdys:PAVYZDYS: Kad būtų paprasčiau, tarkim, kad specifikacijoje nurodyta 100 arba mažiau vatų ir ji taikoma tik vienam darbo režimui. 85 vatų atitiktų 15 % ribą…
                           —

                           Jei pirmojo aparato matavimo rezultatas lygus 80 vatų, daugiau bandymų atlikti nereikia, modelis atitinka reikalavimus (80 vatų reiškia, kad sunaudojama ne mažiau kaip 15 % mažiau energijos negu nurodyta specifikacijoje ir kad rezultatas „viršija“ 15 % ribą).

                           —

                           Jei pirmojo aparato matavimo rezultatas lygus 85 vatams, daugiau bandymų atlikti nereikia, modelis atitinka reikalavimus (85 vatai reiškia, kad sunaudojama lygiai 15 % mažiau energijos negu nurodyta specifikacijoje).

                           —

                           Jei pirmojo aparato matavimo rezultatas lygus 90 vatų, atitikčiai reikalavimams nustatyti turi būti išbandyti dar du aparatai (90 vatų reiškia, kad sunaudojama tik 10 % mažiau energijos negu nurodyta specifikacijoje ir rezultatas „nesiekia“ 15 % ribos).

                           —

                           Jei trijų aparatų bandymo rezultatai yra 90, 98 ir 105 vatai, modeliai neatitinka ENERGY STAR reikalavimų, nors vidurkis yra 98 vatai, nes vienas iš rodmenų (105) viršija ENERGY STAR specifikacijoje nurodytą dydį.

         F.   Skaisčio bandymų modeliai ir procedūros

            CRT vaizduoklių ekrano dydžiui nustatyti laborantas naudoja AT01P (siektino suderinimo rodiklio 01 teigiamas režimas) modelį (VESA FPDM 2.0 standartas, A112-2F, AT01P) ir pagal jį kompiuterio vaizduoklį sureguliuoja pagal gamintojo rekomenduojamą vaizdo dydį, kuris paprastai yra šiek tiek mažesnis negu didžiausias matomas ekrano dydis. Įjungiamas bandymo modelis (VESA FPDM 2.0 standartas, A112-2F, SET01K), turintis aštuonis pilkos spalvos atspalvius nuo visiškai juodos (0 voltų) iki visiškai baltos (0,7 voltų) (3). Įvesties signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red. Laborantas kompiuterio vaizduoklio ryškumą reguliuoja (jei tai tikslinga) pradėdamas nuo didžiausio dydžio, kol mažiausias juodos padalos skaisčio dydis yra vos matomas (VESA FPDM 2.0 standartas, 301-3K skyrius). Tada laborantas įjungia bandymo modelį (VESA FPDM 2.0 standartas, A112-2H, L80), kurį sudaro visiškai baltas (0,7 volto) langelis, užimantis 80 % vaizdo. Paskui laborantas reguliuoja kontrastą, kol balto ekrano ploto skaistis pasiekia ne mažiau kaip 100 kandelų vienam kvadratiniam metrui, nustatytų pagal VESA FPDM 2.0 standarto 302-1 skyrių.
         Pastovių matmenų vaizdo elementais ekranams (pvz., LCD ir kt.) išbandyti naudojamas bandymo modelis (VESA FPDM 2.0 standartas, A112-2F, SET01K), turintis aštuonis pilkos spalvos atspalvius nuo visiškai juodos (0 voltų) iki visiškai baltos (0,7 voltų). Įvesties signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red. Nustatęs didžiausią ryškumą ir kontrastą, laborantas patikrina, ar galima išskirti bent baltą ir beveik pilkšvą lygius. Jei balto ir beveik pilkšvo lygių negalima išskirti, kontrastas reguliuojamas tol, kol juos bus galima išskirti. Tada laborantas įjungia bandymo modelį (VESA FPDM 2.0 standartas, A112-2H, L80), kurį sudaro visiškai baltas (0,7 volto) langelis, užimantis 80 % vaizdo. Paskui laborantas reguliuoja ryškumą, kol balto ekrano ploto skaistis pasiekia ne mažiau kaip 175 kandelas vienam kvadratiniam metrui, nustatytas pagal VESA FPDM 2.0 standarto 302-1 skyrių. [Jei kompiuterio vaizduoklio didžiausias skaistis yra lygus mažiau negu 175 kandeloms vienam kvadratiniam metrui (pvz., 150), laborantas remiasi didžiausiu skaisčiu (pvz., 150) ir EPA pateikia šį dydį kartu su kita reikalaujama bandymų dokumentacija. Panašiai, jei kompiuterio vaizduoklio mažiausias skaistis yra didesnis negu 175 kandelų vienam kvadratiniam metrui (pvz., 200), laborantas remiasi mažiausiu skaisčiu (pvz., 200) ir šį dydį nurodo ENERGY STAR QPI formoje.
         G.   Šviesos matavimo procedūros
         Kai turi būti atlikti šviesos matavimai, tokie kaip apšviestumo ir skaisčio, naudojamas ŠMP, o kompiuterio vaizduoklis laikomas tamsios fotolaboratorijos sąlygomis. ŠMP matuojama kompiuterio vaizduoklio ekrano centre ir statmenai jam (žr. VESA FPDM 2.0 standartą, A115 priedas). Matuojamas ekrano paviršiaus plotas sudaro ne mažiau kaip 500 vaizdo elementų, išskyrus atvejus, kai tai viršija plotą, atitinkantį stačiakampio formos plotą, kurio kraštinių ilgis lygus 10 % matomo ekrano aukščio ir pločio (tokiu atveju taikoma ši riba). Tačiau apšviestas plotas niekuomet negali būti mažesnis negu ŠMP nustatytas plotas (žr. VESA FPDM 2.0 standartas, 301-2H skyrius).
         H.   Ekrano nustatymas ir apibūdinimas
         Bandomas kompiuterio vaizduoklio charakteristikos registruojamos prieš bandymą. Registruojama ne mažiau kaip ši informacija:

                        Produkto aprašymas, kategorija (pvz., 17 colių balto korpuso kompiuterio vaizduoklis)

                        Ekrano technologija (pvz., CRT, LCD, plazminis)

                        Prekės ženklo pavadinimas (gamintojas)

                        Modelio numeris

                        Serijos numeris

                        Projektinė įtampa (Vks) ir dažnis (Hz)

                        Matoma įstrižainė (coliai)

                        Ekrano kraštinių santykis (pvz., 4:3)

                        Rekomenduojamas vaizdo dydis (tikrasis išbandytas dydis), plotis × aukštis

                        Žiūrėjimo kampas (horizontalaus ir vertikalaus kampo laipsniai)

                        Ekrano regeneravimo dažnis (bandymų metu) (Hz)

                        Vaizdo elementų skaičius bandymo metu (horizontaliai)

                        Vaizdo elementų skaičius bandymo metu (vertikaliai)

                        Didžiausia deklaruojama skiriamoji geba (horizontaliai)

                        Didžiausia deklaruojama skiriamoji geba (vertikaliai)

                        Analoginė, skaitmeninė arba abi sąsajos

                        Informacija apie naudotus prietaisus (pvz., signalų generatoriaus rūšis)

               Produktų bandymų metodologija
         I.   Bandymo metodas
         Toliau aprašoma tikrojo bandomo aparato energijos poreikio nustatymo bandymo eiga aparatui veikiant režimu „aparatas įjungtas“ (aktyviu), ramybės režimu (sumažinto pajėgumo) ir režimu „aparatas išjungtas“ (parengties). Reikalaujama, kad gamintojai kompiuterių vaizduoklius išbandytų naudodami analoginę sąsają, išskyrus atvejus, kai tokia sąsaja nėra numatyta (t. y. skaitmeninės sąsajos vaizduoklius, kurie šiame bandymo metode apibrėžiami kaip turintys tik skaitmeninę sąsają). Dėl informacijos apie skaitmeninės sąsajos vaizduoklių įtampą žr. 2 išnašą, po to naudojant skaitmeninį signalų generatorių taikyti toliau aprašytą bandymo metodą.
         Režimas „aparatas įjungtas“ (aktyvus)

                     1.

                     Įjungti bandomą aparatą į kištukinį lizdą arba energijos šaltinį ir sujungti su bandymo įranga. Atliekant kompiuterių vaizduoklių, tiekiamų su išoriniu maitinimo šaltiniu, bandymus turi būti naudojamas išorinis maitinimo šaltinis (o ne etaloninis maitinimo šaltinis).

                     2.

                     Įjungti energijos tiekimą visai bandymo įrangai ir tinkamai sureguliuoti energijos šaltinio įtampą ir dažnį.

                     3.

                     Patikrinti normalų bandomo aparato darbą ir palikti visas standartiškai nustatytas vartotojo reguliuojamas parinktis.

                     4.

                     Nuotoliniu valdymo prietaisu arba ant bandomo aparato korpuso esančiu įjungimo (išjungimo) mygtuku įjungti bandomo aparato režimą „aparatas įjungtas“ (aktyvų). Palaukti, kol bandomas aparatas įkais iki darbo temperatūros (maždaug 20 minučių).

                     5.

                     Nustatyti tinkamą ekrano režimą. Žr. D poskyrį „Energijos nustatymo bandymų sąlygos“.

                     6.

                     Užtikrinti tamsios fotolaboratorijos sąlygas. Žr. G poskyrį „Šviesos matavimo procedūros“ ir B skyrių „Tamsios fotolaboratorijos sąlygos“.

                     7.

                     Nustatyti dydį ir skaistį. Žr. F poskyrį „CRT arba pastovių matmenų vaizdo elementais ekranų skaisčio bandymo modeliai ir procedūros“. Nustačius skaistį, tamsios fotolaboratorijos sąlygos nebebūtinos.

                     8.

                     Patikrinti, ar iš sienos kištukinio lizdo tiekiama energija atitinka specifikacijas, arba sureguliuoti energijos šaltinio tiekiamą kintamąją srovę, kaip aprašyta A skyriuje (pvz., 115 V ± 1 %, 60 Hz ± 1 %).

                     9.

                     Nustatyti vatmetro srovės intervalą. Pasirinktas viso intervalo dydis, padaugintas iš nustatyto vatmetro maksimumo koeficiento (Ididž/Irms), turi būti didesnis negu didžiausias osciloskopu nustatytas srovės rodmuo.

                     10.

                     Palaukti, kol nusistovės vatmetro rodmenys, tada užregistruoti tikrąjį vatmetro energijos rodmenį vatais. Rodmenys yra laikomi nusistovėjusiais, jei galios vatais rodmuo per tris minutes nesikeičia daugiau negu 1 %. Žr. E poskyrį „Energijos matavimo procedūros“.

                     11.

                     Kad būtų galima apskaičiuoti vaizdo elementų skaičių vienam vatui, užregistruojamas sunaudojamas energijos kiekis ir bendri matmenys vaizdo elementais (horizontalūs × vertikalūs rodomi vaizdo elementai).

                     12.

                     Užregistruoti bandymo sąlygas ir bandymo duomenis.

               Ramybės režimas (sumažinto pajėgumo režimas) (maitinimas įjungtas, nėra vaizdo signalo)

                     1.

                     Baigiant režimo „aparatas įjungtas“ (aktyvaus) bandymą, įjungti kompiuterio vaizduoklio ramybės režimą (sumažinto pajėgumo režimą). Reguliavimo metodas registruojamas kartu su veiksmų seka, reikalinga aparatui persijungti į ramybės režimą (sumažinto pajėgumo režimą). Įjungti energijos tiekimą visai bandymo įrangai ir tinkamai sureguliuoti darbo intervalą.

                     2.

                     Leisti kompiuterio vaizduokliui toliau dirbti ramybės režimu (sumažinto pajėgumo), kol bus užregistruoti nusistovėję energijos rodmenys. Rodmenys yra laikomi nusistovėjusiais, jei galios vatais rodmuo per tris minutes nesikeičia daugiau negu 1 %. Atlikdami ramybės (sumažinto pajėgumo) režimu veikiančio modelio matavimus, gamintojai nekreipia dėmesio į įvesties sinchronizacijos signalo patikrinimo ciklą.

                     3.

                     Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų teisingai nustatyti vidutiniai dydžiai (t. y. ne maksimali arba momentinė energija). Jei prietaisas turi kelis ramybės režimus, kuriuos galima pasirinkti rankiniu būdu, rodmenys turėtų būti nustatomi įjungus daugiausia energijos sunaudojantį prietaiso režimą. Jei iš vieno režimo į kitą aparatas persijungia automatiškai, matavimo trukmė turėtų būti pakankamai ilga, kad būtų galima gauti tikrąjį bendrą visų režimų vidurkį.

               Režimas „aparatas išjungtas“ (parengties) (energijos tiekimas išjungtas)

                     1.

                     Baigiant ramybės (sumažinto pajėgumo) režimo bandymą, įjungti kompiuterio vaizduoklio režimą „aparatas išjungtas“ (parengties). Jei yra tik vienas energijos tiekimo mygtukas (t. y. laikino išjungimo arba visiško išjungimo), paspausti tą mygtuką; jei yra du energijos tiekimo mygtukai (t. y. laikino išjungimo IR visiško išjungimo), paspausti laikino išjungimo mygtuką. Reguliavimo metodas registruojamas kartu su veiksmų seka, reikalinga aparatui persijungti į režimą „aparatas išjungtas“ (parengties). Įjungti energijos tiekimą visai bandomai įrangai ir tinkamai sureguliuoti darbo intervalą.

                     2.

                     Leisti kompiuterio vaizduokliui toliau dirbti režimu „aparatas išjungtas“ (parengties), kol bus užregistruoti nusistovėję energijos rodmenys. Rodmenys yra laikomi nusistovėjusiais, jei galios vatais rodmuo per tris minutes nesikeičia daugiau negu 1 %. Atlikdami režimu „aparatas išjungtas“ (parengties) veikiančio modelio matavimus, gamintojai nekreipia dėmesio į įvesties sinchronizacijos signalo patikrinimo ciklą.

                     3.

                     Užregistruoti bandymo sąlygas ir bandymo duomenis. Kad būtų teisingai nustatyti vidutiniai dydžiai (t. y., ne maksimali arba momentinė energija), matavimo trukmė turi būti pakankamai ilga.

               Produktų bandymų dokumentacija
         J.   Reikalavimus atitinkančio produkto duomenų pateikimas
         Reikalaujama, kad partneriai patys suteiktų sertifikatus produktų modeliams, kurie atitinka ENERGY STAR gaires, ir informaciją apie juos pateiktų QPI formoje. ENERGY STAR reikalavimus atitinančių produktų sąrašai, įskaitant informaciją apie naujus ir nebegaminamus modelius, turi būti pateikiama kasmet arba, gamintojo pageidavimu, dažniau.
         5.   Vartotojo sąsaja
         Gamintojams primygtinai rekomenduojama produktus kurti vadovaujantis vartotojo sąsajos standartais, kurie yra kuriami vykdant Energijos valdymo kontrolės priemonių projektą, siekiant, kad visų elektroninių prietaisų energijos kontrolės priemonės būtų nuoseklesnės ir aiškesnės. Išsamesnė informacija apie šį projektą pateikta http://eetd.LBL.gov/controls
         6.   Įsigaliojimo data
         Šių specifikacijų įsigaliojimo data yra tokia:

                     A.

                        Teisės į ženklinimą suteikimas produktams pagal šios specifikacijos 1 pakopą

                     Šios specifikacijos 1 pakopa pradedama taikyti nuo 2005 m. sausio 1 d. Visi produktai, įskaitant ankstesnių specifikacijų reikalavimus iš pradžių atitikusius modelius, kurių pagaminimo data yra 2005 m. sausio 1 d., arba vėlesnė diena, turi atitikti naujus reikalavimus, kad įgytų teisę į „ENERGY STAR“ ženklinimą (įskaitant papildomas ankstesnės versijos reikalavimus iš pradžių atitikusių modelių siuntas).

                     B.

                        Teisės į ženklinimą suteikimas produktams pagal šios specifikacijos 2 pakopą ir jų ženklinimas

                     Antrasis šios specifikacijos etapas – 2 pakopa – prasideda 2006 m. sausio 1 d. 2 pakopos specifikacijos taikomos produktams, kurių pagaminimo data yra 2006 m. sausio 1 d. arba vėlesnė diena.

                     C.

                     Pagaminimo data – tai data (pvz., mėnuo ir metai), kurią konkretus aparatas buvo visiškai surinktas.

         (1)  Šis apibrėžimas atitinka IEC 62301 standartą „buitiniai elektros prietaisai – parengties būsenoje sunaudojamos energijos nustatymas“, įsigaliojusį 2004 m. kovo mėn.

         (2)  Tinklo įtampa: Gamintojai kompiuterių vaizduoklius išbando rinkos, kurioje modeliai bus parduodami, sąlygomis. Gamintojai turi užtikrinti, kad teisę į ženklinimą turintys produktai, kuriais prekiaujama ir kurie bet kokiame regione yra parduodami su ENERGY STAR ženklu, nenaudotų daugiau energijos negu deklaruota Reikalavimus atitikinančio produkto informacijos (QPI) formoje (ir saugoma ENERGY STAR duomenų bazėje) standartinėmis to regiono elektros tinklo įtampos ir dažnio sąlygomis. Jei gamintojas atitinkamose rinkose planuoja registruoti produktą kaip ENERGY STAR produktą, jis turi išbandyti tą įrangą, kuri parduodama keliose tarptautinėse rinkose ir kuri dėl to yra suprojektuota būti naudojama esant įvairiai tinklo įtampai, esant visų atitinkamų dydžių įtampai, ir nustatyti sunaudojamos energijos kiekius bei apie juos pranešti. Pavyzdžiui, gamintojas, į Jungtines Amerikos Valstijas ir Europą siunčiantis to paties modelio kompiuterio vaizduoklius, turi nustatyti ir pranešti vaizduokliams veikiant režimu „aparatas įjungtas“, ramybės režimu ir režimu „aparatas išjungtas“ sunaudojamą energijos kiekį esant 115 voltų/60 Hz ir 230 voltų/50 Hz įtampai.

         (3)  Atitinkami tik skaitmeninės sąsajos vaizduoklių įtampos dydžiai, atitinkantys vaizdo ryškumą (0–0,7 voltų), yra:

                  0 voltų (juoda) = nustatoma 0 lygi parinktis

                  0,1 volto (tamsiausias analoginės pilkos spalvos atspalvis) = 36 skaitmeninė pilka

                  0,7 voltų (visiškai balta analoginė) = 255 skaitmeninė pilka

            Atkreipti dėmesį, kad ateityje skaitmeninių sąsajų specifikacijose šis intervalas gali būti išplėstas, tačiau 0 voltų visuomet atitinka juodą, didžiausias dydis atitinka baltą spalvą, o 0,1 voltų atitinka vieną septintadalį didžiausio dydžio.


title: 2014 m. birželio 23 d. Tarybos sprendimas 2014/380/BUSP, kuriuo iš dalies keičiamas Sprendimas 2011/137/BUSP dėl ribojamųjų priemonių atsižvelgiant į padėtį Libijoje

text:
24.6.2014

               LT

               Europos Sąjungos oficialusis leidinys

               L 183/52

         TARYBOS SPRENDIMAS 2014/380/BUSP
   2014 m. birželio 23 d.
   kuriuo iš dalies keičiamas Sprendimas 2011/137/BUSP dėl ribojamųjų priemonių atsižvelgiant į padėtį Libijoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. vasario 28 d. Taryba priėmė Sprendimą 2011/137/BUSP dėl ribojamųjų priemonių atsižvelgiant į padėtį Libijoje (1);

               (2)

               2014 m. kovo 19 d. Jungtinių Tautų Saugumo Taryba priėmė Rezoliuciją 2146 (2014) (JT ST rezoliucija 2146 (2014), kuria JT valstybėms narėms leista atviroje jūroje tikrinti JT ST rezoliucija 1970 (2011) įsteigto komiteto (toliau – Komitetas) į sąrašą įtrauktus laivus;

               (3)

               JT ST rezoliucijoje 2146 (2014) nustatyta, kad į sąrašą įtrauktų laivų vėliavos valstybės, jei Komitetas įtraukiant taip nurodė, turi imtis būtinų priemonių, kad tokiems laivams būtų nurodyta nepakrauti, netransportuoti ir neiškrauti laive esančios iš Libijos neteisėtai eksportuotos žalios naftos, neturint Libijos Vyriausybės ryšių punkto nurodymų;

               (4)

               be to, JT ST rezoliucijoje 2146 (2014) nustatyta, kad JT valstybės narės, jei Komitetas įtraukiant taip nurodė, turi imtis būtinų priemonių, kad į sąrašą įtrauktiems laivams būtų draudžiama įplaukti į jų uostus, nebent jie turi įplaukti į uostą, kad būtų atliktas jų patikrinimas, susidarius ekstremaliajai situacijai arba jiems grįžtant į Libiją;

               (5)

               be to, JT ST rezoliucijoje 2146 (2014) nustatyta, kad, jei Komitetas įtraukiant taip nurodė, turėtų būti draudžiama teikti į sąrašą įtrauktiems laivams skirtas su kuro laikymu susijusias paslaugas, pavyzdžiui, aprūpinimą kuru ar atsargomis, ar kitas laivų aptarnavimo paslaugas, nebent tokių paslaugų teikimas būtinas dėl humanitarinių priežasčių arba grįžimo į Libiją atveju;

               (6)

               JT ST rezoliucijoje 2146 (2014) taip pat nustatyta, kad, jei Komitetas įtraukiant taip nurodė, neturėtų būti sudaromi finansiniai sandoriai dėl iš Libijos neteisėtai eksportuos žalios naftos, esančios į sąrašą įtrauktuose laivuose;

               (7)

               vadovaudamasi Sprendimu 2011/137/BUSP, Taryba atliko išsamią to sprendimo II ir IV prieduose pateiktų asmenų ir subjektų sąrašų peržiūrą;

               (8)

               turėtų būti atnaujinta identifikavimo informacija, susijusi su vienu į Sprendimo 2011/137/BUSP IV priede pateiktą asmenų ir subjektų sąrašą įtrauktu subjektu;

               (9)

               nebėra pagrindo Sprendimo 2011/137/BUSP IV priede pateiktame asmenų ir subjektų sąraše laikyti du subjektus;

               (10)

               todėl Sprendimas 2011/137/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/137/BUSP iš dalies keičiamas taip:

               1)

               Įterpiami šie straipsniai:
               „4b straipsnis
               1.   Vadovaudamosi JT ST rezoliucijos 2146 (2014) 5–9 punktais, valstybės narės gali atviroje jūroje tikrinti į sąrašą įtrauktus laivus naudodamos visas konkrečioms aplinkybėms proporcingas priemones, visapusiškai laikydamosi taikytinos tarptautinės humanitarinės teisės ir tarptautinės žmogaus teisių teisės, atlikti tokius patikrinimus ir nurodyti laivams imtis atitinkamų priemonių, kad žalia nafta būtų grąžinta Libijai, gavus Libijos Vyriausybės sutikimą ir su ja koordinuojant veiksmus.
               2.   Prieš pradėdamos 1 dalyje nurodytą patikrinimą, valstybės narės turėtų pirma prašyti laivo vėliavos valstybės sutikimo.
               3.   1 dalyje nurodytą patikrinimą atliekančios valstybės narės nedelsiant Komitetui pateikia patikrinimo ataskaitą, kurioje išdėstomi atitinkami duomenys, įskaitant veiksmus, kurių buvo imtasi siekiant gauti laivo vėliavos valstybės sutikimą.
               4.   1 dalyje nurodytą patikrinimą atliekančios valstybės narės užtikrina, kad tuos patikrinimus atliktų karo laivai ir valstybei priklausantys ar jos valdomi laivai, naudojami tik Vyriausybės nekomerciniam eksploatavimui.
               5.   1 dalis neturi įtakos valstybių narių teisėms, pareigoms ar įsipareigojimams pagal tarptautinę teisę, įskaitant teises ar pareigas pagal Jungtinių Tautų jūrų teisės konvenciją, įskaitant bendrąjį vėliavos valstybės išimtinės jurisdikcijos savo laivų atviroje jūroje atžvilgiu principą, į sąrašą neįtrauktų laivų atžvilgiu ir bet kuriais kitais atvejais, nei nurodyti toje dalyje.
               6.   Į V priedą įtraukiami 1 dalyje nurodyti laivai, kuriuos į sąrašą įtraukė Komitetas pagal JT ST rezoliucijos 2146 (2014) 11 punktą.
               4c straipsnis
               1.   Valstybė narė, kuri yra į sąrašą įtraukto laivo vėliavos valstybė, jei Komitetas įtraukiant į sąrašą taip nurodė, nurodo laivui nepakrauti, netransportuoti ir neiškrauti laive esančios iš Libijos neteisėtai eksportuotos žalios naftos, neturint Libijos Vyriausybės ryšių punkto nurodymų, kaip nurodyta JT ST rezoliucijos 2146 (2014) 3 dalyje.
               2.   Valstybės narės, jei Komitetas įtraukiant į sąrašą taip nurodė, neleidžia į sąrašą įtrauktiems laivams įplaukti į jų uostus, išskyrus atvejus, kai laivas turi įplaukti į uostą, kad būtų atliktas jo patikrinimas, susidarius ekstremaliajai situacijai arba laivui grįžtant į Libiją.
               3.   Valstybių narių nacionaliniams subjektams arba iš valstybių narių teritorijų draudžiama teikti į sąrašą įtrauktiems laivams skirtas su kuro laikymu susijusias paslaugas, pavyzdžiui, aprūpinimą kuru ar atsargomis, ar kitas laivų aptarnavimo paslaugas, jei Komitetas įtraukiant į sąrašą taip nurodė.
               4.   3 dalis netaikoma, kai atitinkamos valstybės narės kompetentinga institucija nustato, kad tokių paslaugų teikimas yra būtinas dėl humanitarinių priežasčių arba jei laivas grįžta į Libiją. Atitinkama valstybė narė praneša Komitetui apie visus tokius leidimus.
               5.   Valstybių narių nacionaliniams subjektams arba jų jurisdikcijai priklausantiems subjektams iš valstybių narių teritorijų draudžiama sudaryti finansinius sandorius dėl iš Libijos neteisėtai eksportuotos žalios naftos, esančios į sąrašą įtrauktuose laivuose, jei Komitetas įtraukiant į sąrašą taip nurodė.
               6.   Į V priedą įtraukiami 1, 2, 3 ir 5 dalyse nurodyti laivai, kuriuos į sąrašą įtraukė Komitetas pagal JT ST 2146 (2014) 11 punktą.“;

               2)

               8 straipsnio 1 dalis pakeičiama taip:
               „1.   Taryba įgyvendina I, III ir V priedų pakeitimus remdamasi Komiteto sprendimais.“;

               3)

               įterpiamas šis straipsnis:
               „9b straipsnis
               Jei Komitetas į sąrašą įtraukia 4b straipsnio 1 dalyje ir 4c straipsnio 1, 2, 3 ir 5 dalyse nurodytą laivą, Taryba tą laivą įtraukia į V priedą.“

         2 straipsnis
   Šio sprendimo I priedas pridedamas prie Sprendimo 2011/137/BUSP kaip jo V priedas.
   3 straipsnis
   Sprendimo 2011/137/BUSP IV priedas iš dalies keičiamas kaip nurodyta šio sprendimo II priede.
   4 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2014 m. birželio 23 d.

            Tarybos vardu

            Pirmininkė

         C. ASHTON

      (1)  OL L 58, 2011 3 3, p. 53.

      I PRIEDAS

            „V PRIEDAS
            4b STRAIPSNIO 1 DALYJE IR 4c STRAIPSNIO 1, 2, 3 IR 5 DALYSE NURODYTAS LAIVŲ SĄRAŠAS
            …“

      II PRIEDAS
      Sprendimo 2011/137/BUSP IV priedas iš dalies keičiamas taip:

                  1)

                  Įrašas „Capitana Seas Limited“ pakeičiamas šiuo įrašu:

                              „Pavadinimas

                              Identifikavimo informacija

                              Įtraukimo į sąrašą priežastys

                              Įtraukimo į sąrašą data

                              36.

                              Capitana Seas Limited

                              Didžiosios Britanijos Mergelių Salose registruotas Saadi Qadhafi nuosavybės teise priklausantis subjektas

                              2011 4 12“

                  2)

                  Įrašai, susiję su šiais subjektais, išbraukiami:

                              —

                                 Libyan Holding Company for Development and Investment;

                              —

                                 Dalia Advisory Limited (Libijos investicijų agentūros patronuojamoji įmonė).


title: 2014/589/ES: 2014 m. balandžio 3 d. Europos Parlamento sprendimas dėl Europos inovacijos ir technologijos instituto 2012 finansinių metų biudžeto įvykdymo patvirtinimo

text:
5.9.2014

               LT

               Europos Sąjungos oficialusis leidinys

               L 266/232

         EUROPOS PARLAMENTO SPRENDIMAS
   2014 m. balandžio 3 d.
   dėl Europos inovacijos ir technologijos instituto 2012 finansinių metų biudžeto įvykdymo patvirtinimo
   (2014/589/ES)
   EUROPOS PARLAMENTAS,

               —

               atsižvelgdamas į Europos inovacijos ir technologijos instituto 2012 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos inovacijos ir technologijos instituto 2012 finansinių metų metinių finansinių ataskaitų su Instituto atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2008 m. kovo 11 d. Europos Parlamento ir Tarybos reglamentą (EB) Nr. 294/2008 dėl Europos inovacijos ir technologijos instituto įsteigimo (4), ypač į jo 21 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7–0234/2014),

               1.

               patvirtina Europos inovacijos ir technologijos instituto direktoriui, kad Instituto 2012 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos inovacijos ir technologijos instituto direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 142.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 97, 2008 4 9, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2014/412/ES: 2014 m. birželio 24 d. Tarybos sprendimas, kuriuo skiriamas Europos ekonomikos ir socialinių reikalų komiteto Vokietijai atstovaujantis narys

text:
28.6.2014

               LT

               Europos Sąjungos oficialusis leidinys

               L 190/83

         TARYBOS SPRENDIMAS
   2014 m. birželio 24 d.
   kuriuo skiriamas Europos ekonomikos ir socialinių reikalų komiteto Vokietijai atstovaujantis narys

      (2014/412/ES)

   EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Vokietijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               pasibaigus Dr Sabine HEPPERLE kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. rugsėjo 20 d. Europos ekonomikos ir socialinių reikalų komiteto nariu skiriamas Günter LAMBERTZ, Leiter des Büros des DIHK bei der ES.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. birželio 24 d.

            Tarybos vardu

            Pirmininkas

         E. VENIZELOS

      (1)  OL L 251, 2010 9 25, p. 8.